- Vi bør ikke ha en justisminister som ikke tar del i viktige debatter

Generalsekretær i Norsk Presseforbund, Kjersti Løken Stavrum, er kritisk til at justisminister Andrers Anundsen (Frp) unndrar seg TV-debatter og kritiske journalister.

Kjersti Løken Stavrum i Norsk Presseforbund mener Anders Anundsens "medienekt" er blitt et problem. NTB Scanpix

26. januar 2015

Justisminister Anders Anundsen er i hardt vær. I Aftenpostenmandag retter flere fylkeslkedere fra Regjeringens støttepartier, KrF og Venstre, beinhard kritikk mot Anundsen for hans håndtering av asylbarnsaken. To fylkesledere i KrF mener Anundsen bør gå av som justisminister.

Også i en rekke andre saker, bl.a. Krekar-saken, stormer det rundt Anundsens politiske håndverk.

Mediekritikk

Men justisministeren kritiseres ikke bare for oppfølgingen av Krekar-saken og asylavtalen regjeringspartiene har med sentrumspartiene. Han er de siste dagene også kritisert for ikke å stille opp og forklare seg om de vanskelige sakene i mediene.

Både Bergens Tidende (BT), NRK og VG har kritisert ham for enten å ha latt være å kommentere Krekar-saken eller asylbarn-saken.

BT har i femti dager slitt med å få Anundsen i tale om utsending av asylbarn og tolking av asylavtalen Høyre og Frp har med sentrumspartiene.

VG skrev forrige mandag at Anders Anundsen da hadde nektet i fem dager å stille til intervju om Frps brutte «Krekarløfter.»

Torsdag sa Anundsen nei til å stille i Debatten i NRK og forklare seg i Krekar-saken. I en e-post til NRK skrev han ifølge BT at det var unaturlig å stille og henviste til at det gjelder en enkeltsak.

Til dagens oppslag i Aftenposten lyktes det heller ikke å f å Anundsen i tale. I en epost, via egne rådgivere, skrev Anundsen at han mener kritikken fra Venstre og KrF trolig er en «reaksjon basert på medienes fremstilling av en krevende sak».

Kjersti Løken Stavrum i Norsk Presseforbund mener Anundsens "medienekt" er blitt et problem.

— Jeg registrerer Anundsens fravær, og at det er blitt en debatt i seg selv, sier Stavrum.

- En dristig strategi

— Mediehåndtering er en profesjon. Og vi ser at i noen tilfeller så blir strategien å holde seg unna offentligheten. For justisministeren er det en dristig strategi. Vi bør ikke ha en justisminister som ikke tar del i en debatt hvor han har en så sentral rolle å spille.

Hen sier justisministerens valg av en slik strategi er påfallende.

— Det blir et selvstendig punkt på listen over Anundsens problemer. Han bør ikke gå inn i en ny uke og være så fraværende som han har vært nå.

- Viktig stemme mangler

Stavrum mener justisministerens fravær i offentligheten er spesielt problematisk fordi justisministeren selv er en viktig premissleverandør i flere løpende diskusjoner, bl.a. Krekar- og i asylbarnsaken.

— Med justisministerens fravær mangler en viktig stemme i debattene. Debattene kommer ikke ordentlig videre. Vi trenger å høre hva justisministeren mener om kritikken og hva han tenker å gjøre i helt sentrale saker på hans område.

Brente blad

Justisministeren, som er fra Stavern i Vestfold, gjorde seg også bemerket i fjor - mens han var justisminister - da han viste sin misnøye med lokalavisen Tønsberg Blad gjennom å pubisere et bilde på sin facebookprofi der han brenner Tønsberg Blad. Samtidig oppfordret han alle sine venner på Facebook til å stryke alle journalister i Tønsberg Blad fra vennelistene sine.

Også da nektet Anundsen å svare på spørsmål fra mediene, om hvorfor han brente lokalavisen, og hvorfor han lenge hadde nektet å snakke med avisen.

Les også: